## El Consell aprova l’adquisició de 40.000 vacunes contra el VRS destinades a protegir persones majors institucionalitzades i adults amb risc alt de complicacions

*** Sanitat iniciarà en octubre la primera campanya de vacunació de la Generalitat contra el VRS en població adulta
* El contracte té una duració d’un any, prorrogable fins a 36 mesos més, i l’import previst per al primer any ascendix a 4,5 milions d’euros**

El Consell ha aprovat un acord marc per a l’adquisició de 40.000 dosis de la vacuna contra el virus respiratori sincicial (VRS) destinades a la immunització de persones majors de 60 anys que viuen en residències i de persones adultes amb un sistema immunitari compromés o amb risc alt de patir infeccions respiratòries greus, com trasplantats de progenitors hematopoètics i de pulmó.

Este acord establix el marc jurídic que regula el procediment d’adquisició de les vacunes i fixa les condicions generals i els preus de referència. La duració inicial del contracte és d’un any, amb possibilitat de pròrroga fins a un màxim de 36 mesos. El valor estimat total ascendix a 18,4 milions d’euros, amb un pressupost previst per al primer any d’execució de 4,5 milions d’euros.

La Conselleria de Sanitat iniciarà en octubre una nova campanya de vacunació contra el VRS en adults, un virus que pot causar infeccions respiratòries greus, especialment en persones majors institucionalitzades o immunodeprimides. La campanya es desenrotllarà durant la tardor i l’hivern i coincidirà amb la vacunació contra la grip i la COVID-19, de manera que es permetrà que les persones destinatàries puguen rebre les tres vacunes en un mateix acte assistencial, facilitant així l’accés a la protecció vacunal.

Es preveu vacunar contra el VRS 35.000 persones residents en centres sociosanitaris de la Comunitat Valenciana i aproximadament 5.000 persones immunodeprimides majors de 18 anys, entre les quals s’inclouen pacients trasplantats de pulmó o de progenitors hematopoètics, amb un risc especialment elevat de complicacions greus.

La campanya de vacunació s’emmarca en una visió àmplia de salut pública, centrada a previndre i protegir prioritàriament les persones més vulnerables. En este sentit, vacunar contra el VRS, a més de protegir les persones vacunades, contribuirà a reduir hospitalitzacions, previndre complicacions greus i disminuir la pressió assistencial durant els mesos de més circulació de virus respiratoris.

Fecha: 22/07/2025